als_Latn dik_Latn sag_Latn
Procesverbal
datë 26.11.2010, ora 10:00
Drejton Mbledhjen: JOZEFINA ÇOBA TOPALLI – KRYETARE KUVENDI
Rendi i ditës:
Shqyrtimi i kërkesës së Grupit Parlamentar të Partisë Socialiste për zhvillimin e një mocioni me debat në Kuvend.
Miratimi i kalendarit trejavor të punimeve të Kuvendit për periudhën 6-23 dhjetor.
Të pranishëm:
Znj. Jozefina TOPALLI Kryetare Kuvendi
Z. Ardian TURKU Zëvendëskryetar Kuvendi
Z. Namik DOKLE Zëvendëskryetar Kuvendi
Z. Astrit PATOZI Kryetar i Grupit Parlamentar të Partisë Demokratike
Z. Gramoz RUÇI Kryetar i Grupit Parlamentar të Partisë Socialiste
Mungojnë:
Z. Lefter KOKA Kryetar i Grupit Parlamentar “Lëvizja Socialiste për Integrim”
Z. Nasip NAÇO Zëvendëskryetar Kuvendi
HAPET MBLEDHJA
JOZEFINA TOPALLI: Mirdita! Sot në rendin e ditës kemi shqyrtimin e kërkesës së Grupit Parlamentar të Partisë Socialiste për zhvillimin e një mocioni me debat në Kuvend si dhe, shqyrtimin e kalendarit trejavor të punës së Kuvendit.
Përsa i përket pikës së parë neni 98 i Rregullores ka përcaktuar qartë procedurën që ndiqet. (lexon nenin 98 të Rregullores së Kuvendit).
1. Një kryetar grupi parlamentar ose të paktën 7 deputetë mund të paraqesin një mocion me qëllim zhvillimin e një debati në Kuvend për një çështje të veçantë dhe, në përfundim të tij, mund të propozojnë miratimin e një rezolute ose deklarate, teksti i së cilës i bashkëlidhet kërkesës për zhvillimin e mocionit.
2. Kërkesa për zhvillimin e një mocioni paraqitet te Kryetari i Kuvendit, i cili brenda 3 ditëve mbledh Konferencën e Kryetarëve për të vendosur për datën e zhvillimit të mocionit në seancë plenare. Në rast se data përcaktohet me mirëkuptim në Konferencën e Kryetarëve, ajo i njoftohet Kuvendit në seancën plenare më të parë. Në rast se në Konferencën e Kryetarëve nuk arrihet mirëkuptimi mes kryetarëve të grupeve parlamentare, Kryetari i Kuvendit e paraqet kërkesën në seancë plenare, propozon një datë të mbajtjes së mocionit dhe i kërkon Kuvendit të vendosë me votim të hapur pasi dëgjon një folës pro dhe një kundër për jo më shumë se 10 minuta. Në çdo rast debati nuk mund të zhvillohet më vonë se 30 ditë nga data e paraqitjes së mocionit.
3. Kur ka disa mocione për çështje të njëjta ose që lidhen me njëra - tjetrën, Kuvendi mund të bëjë një debat të përbashkët.
Sot mbetet të diskutojmë vetëm për caktimin e datës.
GRAMOZ RUÇI: Unë do të doja që ky debat të mos ndërhynte në axhendën e Kuvendit. Ky nuk është një mocion që mund të zhvillohet në një ditë bashkë me projektligje të tjera. Nëse ju keni ndonjë urgjencë për projektligjet, atëherë në datën 2 nuk mund të bëhet kështu që mbetet për datën 16 dhjetor. Unë do të sygjeroja që ta lëmë të zhvillohet në një ditë të veçantë, jo të enjten kur kemi seancë, por ditën e hënë. Mund të jetë çdo ditë e hënë, si për shembull data 6, 13. Nuk mendoj se duhet te ndërhyjmë në axhendën e përcaktuar të datës 9 dhe 16. Por edhe me vonë nuk mendoj se do të ishte e përshtatshme që të mbyllej sezoni me këtë debat.
ASTRIT PATOZI: Unë bie dakord me kërkesën e z. Ruçi që të mos e përziejmë axhendën normale të Kuvendit me këtë mocion. Por unë do të thoja se meqë axhenda është e ngjeshur ne ta zhvillojmë debatin në një nga seancat e fundit që propozon kalendari kështu që unë do sygjeroja që ose ta bëjmë të premten në datë 24 ose të mërkurën në 22 dhjetor. Për këto dy data unë jam i hapur të diskutoj.
JOZEFINA TOPALLI: A jeni dakord që të heqim të enjten e fundit të kalendarit dhe e zhvillojmë debatin? E ndryshojmë rendin e ditës.
ASTRIT PATOZI: Unë mendoj se kjo është një temë që na pëlqen të gjithëve e përderisa ju e keni zgjedhur ne duhet të përgatitemi e ti kushtojmë rëndësinë e duhur.
GRAMOZ RUÇI: Pse të mos e bëjmë në 13 dhjetor?
NAMIK DOKLE: Maksimalja që ne mund ta shtyjmë është data 16. Nëse ne do të vendosim që ta bëjmë ditë të hëne atëherë është data 13 dhjetor. Kemi edhe datën 20 dhjetor.
ASTRIT PATOZI: Kjo temë meriton një ditë të veçantë. Ne po themi që të heqim axhendën e datës 23 e të zhvillojmë vetëm debatin.
NAMIK DOKLE: Po pse duhet të shkojmë në kufirin maksimal të kohës? Po të jetë kështu e zhvillojmë mocionin në datën 16 dhjetor dhe ato projektligje që mbeten nga data 16 i mbledhim për në 23 dhjetor. Nuk kemi pse e mbyllim sezonin me debat.
ASTRIT PATOZI: Nuk gjej asnjë argument apo llogjikë që ta mbështesë këtë kërkesë. A do të bëjmë një debat serioz? Nëse duam ti kushtojmë rëndësinë e duhur duhet edhe ti japim kohën e duhur. Data 16 është shumë shpejt. Duhet të përgatitemi. Duhet të jetë një ditë në dipozicion të kësaj teme dhe prandaj unë po propozoj ditën e fundit të sesionit. Çfarë pune ju prish juve kjo datë?
GRAMOZ RUÇI: Raporti ka dalë që në datën 15 nëntor. Nëse do ta vlerësojmë si duhet, si një raport për të cilin jemi të interesuar të dy palët, nuk mund ta lëmë për ditën e fundit. Data 23 është kufiri i fundit.
JOZEFINA TOPALLI: Ne kemi diskutuar edhe buxhetin në 31 dhjetor. Data 16 dhjetor është shumë herët.
ASTRIT PATOZI: Nuk shoh çfarë problemi ka data 23. Është shumë e arsyeshme që gjithkush të jetë prezent.
NAMIK DOKLE: Nëse unë dua të shkoj për Krishtlindje, jashtë shtetit, për shembull në Pakistan, më duhet të nisem në 23. Nëse është ky debat në rend dite, sigurisht që nuk mund të shkoj, por nëse në datën 23 ka vetëm diskutim projektligjesh sigurisht që mund ta lë. Pra, unë po propozoj datën 16 nëse do e bëjmë ditë të enjte dhe datën 20 nëse do vendosim për të hënën.
LULZIM LELÇAJ: Nëse Konferenca bie dakord, në seancën më të parë Ju do të njoftoni Kuvendin, pastaj është çështja e deputetëve që kërkojnë kohë, mund të ketë edhe amendamente për projektrezolutën. Ka një procedurë që kërkon kohën e saj.
NAMIK DOKLE: Nga sot deri në datën 16 janë tre javë. Ne jemi këtu për ti njoftuar deputetët se kur do të vendoset data. Rregullorja i lë katër javë ne po kërkojmë ta bëjmë debatin brenda tre javëve.
GRAMOZ RUÇI: Mendoj se koha që ne propozojmë është e mjaftueshme për tu përgatitur. Deputetët do të njoftohen nga ne që sot. Sa për amendamentet që thotë drejtori juaj, ato mund të bëhen vetëm nga ju, e ne, jemi të hapur për diskutime.
JOZEFINA TOPALLI: Unë mendoj që të merrni kohë për tu menduar edhe nja dy ditë. Flisni ju si kryetarë grupesh dhe na njoftoni për datën dhe për orarin e debatit. Nëse nuk bini dakord atëherë do të vazhdojmë sipas rregullores.
Lidhur me kalendarin e punimeve? Keni ndonjë vërejtje?
GRAMOZ RUÇI: Unë kam disa vërejtje për caktimin e projektligjeve për shqyrtim në komisionet parlamentare.
JOZEFINA TOPALLI: Mund t’ia dorëzoni me shkrim Drejtorisë së Seancave. Për pjesën tjetër jeni dakord? (Të gjithë të pranishmit shprehen dakord)
Atëherë, zoti Patozi dhe zoti Ruçi, do të bien dakord për caktimin e datës për zhvillimin e mocionit me debat. Kalendari i punimeve i miratuar me konsensus do ti njoftohet Kuvendit në seancën e ardhshme.
Ju falemnderit.
Mbledhja deklarohet e mbyllur
por_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn